**Министерство на земеделието и ХРАНИТЕ**

### Проект

**Наредба за изменение и допълнение на Наредба № 11 от 2023 г. за условията и реда за предоставяне на спешна финансова помощ на земеделски стопани, отглеждащи слънчоглед** (oбн., ДВ, бр. 66 от 2023 г.)

**§ 1.** В чл. 1 накрая се добавя „и Регламент за изпълнение (ЕС) 2023/1343 на Комисията от 30 юни 2023 година за предвиждане на спешна мярка за подпомагане на секторите на зърнените и маслодайните култури в България, Полша, Румъния, Словакия и Унгария (OB, L 168, 3.7.2023 г.) (Регламент за изпълнение (ЕС) 2023/1343)“.

**§ 2.** Член 3 се изменя така:

„Чл. 3. Бюджетът за подпомагане на земеделските стопани, посочени в чл. 2, е:

1. 32 759 650,00 лв. по чл. 2, параграф 1, б. „а“ от Регламент за изпълнение (ЕС) 2023/739; съгласно чл. 2, параграф 2 от същия регламент се предоставя допълнително национално финансиране в размер на 32 759 650,00 лв. при наличие на средства в бюджета на Държавен фонд „Земеделие“ (ДФЗ);

2. 19 108 166,00 лв. по чл. 2, параграф 1, б. „а“ от Регламент за изпълнение (ЕС) 2023/1343“.

**§ 3.** В чл. 4 думата „ставката“ се заменя със „ставките“, а „определя“ се заменя с „определят“.

**§ 4.** В чл. 8 се правят следните изменения и допълнения:

1. Създава се ал. 1а:

„(1а) Приемът на заявления за предоставяне на спешна финансова помощ по Регламент за изпълнение (ЕС) 2023/1343 започва 10 работни дни след влизане в сила на изменението на настоящата наредба и е за период от 10 работни дни“.

2. В ал. 2:

а) в основния текст думите „В срока по ал. 1“ се заменят със „За получаване на подпомагане“;

б) в т. 2 се създава изречение второ: „кандидатите за подпомагане по Регламент за изпълнение (ЕС) 2023/1343, които са заявили подпомагане по Регламент за изпълнение (ЕС) 2023/739, представят удостоверение само при промяна на банковата сметка;

**§ 5.** В чл. 9 се правят следните изменения и допълнения:

1. В ал. 1 думите „и на декларираните обстоятелства по чл. 7, ал. 1, т. 1-5“ се заличават.

2. В ал. 3 накрая се добавя „за заявления за подпомагане по Регламент за изпълнение (ЕС) 2023/739 и не по-късно от 30 ноември 2023 г. за заявления за подпомагане по Регламент за изпълнение (ЕС) 2023/1343.“.

**§ 6.** В чл. 11 думите „приема по чл. 8“ се заменят с „приемите на заявления за предоставяне на спешна финансова помощ по Регламент за изпълнение (ЕС) 2023/739 и Регламент за изпълнение (ЕС) 2023/1343“, а „чл. 3, ал. 2“ се заменят с „чл. 3, т. 1“.

**§ 7.** В чл. 12 ал. 1 и 2 се изменят така:

„(1) Финансовата помощ се изплаща на база определените по реда на чл. 4 ставки. При наличие на остатък от бюджета по чл. 3 същият се преразпределя между одобрените заявители пропорционално на допустимите хектари със слънчоглед. Заявлението за подпомагане по чл. 8, ал. 2 е и заявка за плащане. След извършване на съответните административни проверки одобрената финансова помощ се изплаща по посочената в заявлението банкова сметка.

(2) Спешната финансова помощ се изплаща на одобрените заявители:

1. по Регламент за изпълнение (ЕС) 2023/739 в срок до 30 септември 2023 г.

2. по Регламент за изпълнение (ЕС) 2023/1343 в срок до 31 декември 2023 г.“

**ЗАКЛЮЧИТЕЛНА РАЗПОРЕДБА**

**§ 8.** Наредбата влиза в сила от деня на обнародването ѝ в „Държавен вестник”.

**КИРИЛ ВЪТЕВ**

*Министър на земеделието и храните*